SKRIFTLIG FORESPØRGSEL E-1617/02

af Luigi Vinci (GUE/NGL) til Kommissionen

(6. juni 2002)

Om: En tredje terminal i Malpensa-lufthavnen (Milano, Italien)

Opførelsen af en tredje terminal i Malpensa-lufthavnen ved Milano er en åbenlys krænkelse af direktivet om miljøkonsekvensvurdering. Den italienske regering fastholder i en skrivelse af 7. februar 2002 (nr. 20439/S.P/M7) fra den italienske stats civilluftfartsvæsen (ENAC) til Italiens faste repræsentation i Bruxelles, at den tredje terminal ikke skal miljøkonsekvensvurderes, eftersom færdiggørelsen af lufthavnsbygningen ligger inden for det areal og den hertil hørende trafikmængde hvortil der blev givet tilladelse i arealudnyttelsesplanen fra 1985. Borgmestre og borgerforeninger i de berørte områder anfører derimod i notat nr. 4124 af 9. april 2002, at dette er sagen uvedkommende, eftersom byggearealet reelt er meget større end det, der godkendtes i arealudnyttelsesplanen i 1985, både for så vidt angår lufthavnsbygningen og infrastrukturerne (landingsbaner og parkeringspladser).

Hvilke vurderinger har Kommissionen foretaget af de lokale borgmestres og borgerforeningers dokumentation for og argumenter om alvorlige krænkelser af fællesskabsretten, navnlig direktivet om miljøkonsekvensvurdering?

Endvidere har SEA, som er den virksomhed, der administrerer Milanos lufthavne, nægtet adgang til oplysninger om færdiggørelsen af lufthavnsbygningen for så vidt angår to projekter (et projekt fra september 2001 (nr. 582/3/01) og et projekt fra juni 2001, eller hhv. projekt 003-11000 og 006-Info1). Mener Kommissionen ikke, at denne adfærd er uforenelig med direktiv 90/313/EF(1) om fri adgang til miljøoplysninger?

Endelig har SEA uden forudgående miljøkonsekvensvurdering allerede offentliggjort udbuddet (projekter under L. 109/94) med frist for afgivelse af bud den 30. juni 2002. Mener Kommissionen ikke, at udbuddet er ulovligt, eftersom der ikke er foretaget nogen miljøkonsekvensvurdering?

(1) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(18. juli 2002)

I overensstemmelse med Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og 97/11/EF af 3. marts 1997(2), der ændrer direktiv 85/337/EØF, er medlemsstaterne forpligtet til, inden der gives tilladelse, at sikre sig, at projekter, der måtte få væsentlige virkninger for miljøet, bl.a. på grund af deres art, størrelse eller beliggenhed, underkastes kravet om bygge- eller anlægstilladelse og en vurdering af deres virkninger. Projekter, der omfattes at direktivet, er anført i bilagene. Det er Kommissionens opgave at sikre, at fællesskabslovgivningen anvendes korrekt, og i dette tilfælde at vurdere, hvorvidt fællesskabslovgivningen om vurdering af virkninger på miljøet (VVM) er blevet korrekt anvendt i den pågældende medlemsstat.

På basis af de oplysninger, det ærede medlem har givet, er det projekt, der omtales i forespørgslen, et projekt til en ny bygning, benævnt tredje satellit, i Milanos Malpensa lufthavn til terminalens flydokningssystem såvel som alle passager- og fragtlosning og -lastning, forskellig fra det oprindelige Malpensa-projekt, der blev godkendt i 1987, og kunne falde ind under enten kategori 12 Ændring af projekter omfattet af bilag I eller bilag II i direktiv 85/337/EØF forud for ændringer, eller kategori 13 Ændringer eller udvidelser af projekter i bilag I eller II, som allerede er godkendt, er udført eller er ved at blive udført, når de kan være til skade for miljøet i bilag II til direktiv 85/337/EØF, senest ændret ved direktiv 97/11/EF.

I henhold til direktiv 85/337/EØF skal projekter, der omfattes af bilag II, forud for ændringer underkastes en VVM, i de tilfælde hvor medlemsstaterne finder, at deres karakteristika kræver det. Medlemsstaterne er imidlertid forpligtede til at foretage en forudgående vurdering for at fastslå, om bilag II-projekter skal underkastes en VVM-procedure. I henhold til det ændrede direktiv 85/337/EØF er medlemsstaterne for bilag II-projekter forpligtede til på en sag-for-sag-undersøgelse eller ved hjælp af grænseværdier eller fastsættelse af kriterier at fastslå, hvorvidt projektet skal underkastes en vurdering i overensstemmelse med artikel 5 til 10.

Kommissionen har allerede indledt en klageprocedure vedrørende projektet, og der er sendt to breve til de italienske myndigheder med anmodning om yderligere oplysninger. Sagen vurderes i øjeblikket, og Kommissionen vil træffe hensigtsmæssige tiltag for at sikre, at fællesskabslovgivningen overholdes. Hvis Kommissionen efter undersøgelse af sagen konkluderer, at der er tale om overtrædelse af fællesskabslovgivningen, vil der blive indledt en overtrædelsesprocedure.

Hvad angår anvendelse af Rådets direktiv 90/313/EØF af 7. juni 1990 om fri adgang til miljøoplysninger, er de af det ærede medlem givne oplysninger ikke tilstrækkelig detaljerede. På grund af manglende grundlag for klage med hensyn til anvendelsen af direktiv 90/313/EØF kan der i øjeblikket ikke konstateres nogen overtrædelse af det pågældende direktiv.

(1) EFT L 175 af 5.7.1985.

(2) EFT L 73 af 14.3.1997.